**Juhtumianalüüs Sooline võrdõiguslikkus perekonnas ja ühiskonnas.**

Ühe perekonna lugu.

Peres on ema, isa, 16-aastane poeg ja 14-aastane tütar.

Ema ja isa käivad tööl. Ema on õppejõud ülikoolis, isa on ametnik keskasutuses. Ema sissetulek on märksa suurem kui isal. Isa nimetab end perekonnapeaks , seda aktsepteerivad ka pere ja tuttavad.

Ema tõuseb hommikul kell 6, kell 7 tõusevad teised pereliikmed. Istutakse koos hommikusöögilauda. Seejärel minnakse tööle. Isa sõidab autoga, ema ja tütar ühistranspordiga, poeg mopeediga.

Tööpäeva lõppedes käib ema toidukaupluses, ostab kaks kotti vajalikke toidukaupu ja sõidab ühistranspordiga koju. Bussipeatusest koju kõnnib 300 meetrit jalgsi. Kodus alustab kohe korteri koristamisega, sest lastest ja isast on jäänud hommikul hulk asju laokile. Järgmisena võtab ette toiduvalmistamise ja valmistub lauda katma.

Poeg saabub trennist, viskab asjad laiali ja avab arvuti, mille taha ta kuni söögiajani ka jääb.

Tütar saabub muusikakoolist, avab arvutis Facebooki ja jääb sinna suhtlema.

Kell 18.30 saabub pereisa, autoga, lap-top käes ja ajakiri näpus. Istub diivanile ja hakkab lugema. Peagi tukub, sest on olnud raske tööpäev.

Ema on vahepeal koristanud toad, pannud pesu pesema ja kutsub nüüd pere sööma. Kõik söövad, kaasas kõrval ka arvuti. Ema küsimusele “kuidas päev möödus“ ei vasta keegi. Tõustakse lauast ja igaüks läheb oma tuppa.

Ema koristab söögilaua, istub korraks lugema, kuid juba on vaja appi minna vanaemale. Kõik peres ütlevad, et nendel küll aega pole. Seega , läheb ema.

Tagasi tulnud , leiab ta pere teleri ja arvuti taga meelistegevusi tegemas.

Vaikselt läheb ema oma tuppa ja hakkab valmistuma järgmise päeva loenguteks, trenni täna ei jõudnudki.

Kell on saanud 23. Lapsed on saadetud magama, isa on diivanilt ärganud ja tahab enne und midagi süüa. Ema valmistab kähku mõned võileivad. Isa sööb ja läheb voodisse. Ema loeb veel veidi aega, vaatab siis üle, et lastel oleksid puhtad rõivad ja läheb magama, et hommikul esimesena tõusta.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mis on sellel pildil valesti? Leidke vähemalt 10 viga.

Mida saaks teha perekond ise? – leidke vähemalt 5 ettepanekut

Mida peaks muutma ühiskonnas, et pilt tasakaalustuks? – 5 ettepanekut